स्विफ्ट और डिजायर में कैश लेकर भागे, टोल प्लाजा का बैरियर तोड़ा, CCTV में दिखे लुटेरे
पंजाब के जिला लुधियाना में राजगुरु नगर में CMS कैश कलेक्ट करने वाली कंपनी में 7 करोड़ रुपये की लूट करने वाले लुटेरों की वीडियो सामने आई है। लुटेरे CMS कैश वैन को लेकर तेजरफ्तार से गलियों से होते हुए फरार हुए है। ये वीडियो
लुधियाना में ATM कैश कंपनी से आधी रात को 7 करोड़ की लूट मामले में बड़ा खुलासा हुआ है। कैश वैन को मुल्लापुर में छोड़ने के बाद लुटेरे स्विफ्ट और स्विफ्ट डिजायर कार में फरार हुए थे। पुलिस को शक है कि इसी में कैश भी था। वारदात के बाद इन 2 कारों ने मुल्लापुर के पास टोल प्लाजा का बैरियर तोड़ दिया। फिर वे मोगा-फिरोजपुर रोड की तरफ भाग निकले। पुलिस ने इनमें से एक कार का नंबर पहचान लिया है। उसे ट्रेस किया जा रहा है।
वहीं लूटपाट करने वाले लुटेरे पहली बार नजर आए हैं। CMS कंपनी के अंदर लगे CCTV कैमरे में एक लुटेरा भागता नजर आया है। जो गेट खोलने के लिए निकला। उसके बाद कंपनी से कैश वैन बाहर गई। इसी कैश वैन में लुटेरे 7 करोड़ भरकर भागे।
काम छोड़कर जा चुके कर्मचारियों को एकत्र किया जा रहा रिकार्ड
पुलिस CMS कंपनी में पिछले डेढ़ वर्ष दौरान काम छोड़ कर जाने वाले कर्मचारियों का रिकार्ड खंगाल रही है। उन कर्मचारियों तक पहुंच कर पुलिस उनसे पूछताछ करेगी। अब तक की जांच के बाद पुलिस को शक है कि वारदात में पुराने कर्मचारी या उनकी मिलीभगत हो सकती है। अभी तक पूरी लूट में किसी जानकार के हाथ होने का शक है।
पूछताछ के बाद 5 कर्मचारी छोड़े
लूट की वारदात के वक्त कंपनी ऑफिस में 5 कर्मचारी थी। जिनमें 2 गार्ड और 3 कर्मचारी शामिल हैं। पुलिस ने कल ही इनको पूछताछ के लिए अपने पास रखा था। हालांकि देर रात कंपनी के सुखविंदर और हरीश के अलावा बाकी 3 कर्मचारियों को भी घर भेज दिया गया। पुलिस उनके मोबाइल की भी जांच कर रही है। पुलिस को इलाके में 39 नंबर मिले हैं, जिन पर वारदात और उससे पहले काफी देर तक बातचीत हुई है। इनसे जुड़े लोगों की भी जांच की जा रही है।
रास्ते की भी फुटेज मिली
एक और फुटेज पुलिस को लालबाग के नजदीक मिली है। ये उस वक्त की है, जब लुटेरे कैश से भरी वैन लेकर राजगुरू नगर से मुल्लापुर की तरफ भागे। इससे जाहिर है कि वे CCTV कैमरों से बचने के लिए सीधे फिरोजपुर रोड पर नहीं गए बल्कि गांवों के रास्तों से फरार हुए। बाद में लुटेरों ने कैश वैन मुल्लांपुर के गांव पंडोरी में छोड़ दी।
एक ऑफिस में चलती है दो कंपनियां
बता दें कि CMS के दफ्तर में दो कंपनियों के ऑफिस हैं। CMS के साथ साल्ट सिक्योरिटी का भी ऑफिस है। कुल मिलाकर 300 के करीब कर्मचारी यहां काम करते हैं। पुलिस इन सभी का डाटा एकत्र कर रही है। यह भी बताया जा रहा है कि लुटेरों द्वारा जिन कर्मचारियों के फोन तोड़े गए हैं, उसकी भी जांच करवाई जा रही है। कई लोगों के डीवीआर पुलिस ने जांच के लिए कब्जे में लिए हैं।
ऑफिस की रेकी का भी शक
पुलिस को शक है कि लूट करने से पहले इलाके की रेकी की होगी। बदमाशों को आगे और पीछे दोनों रास्तों के पूरी जानकारी थी। वह कंपनी के ऑफिस से पूरी तरह से परिचित थे। इसीलिए उन्होंने यहां आकर CCTV कैमरे बंद कर दिए। इसके अलावा सेंसर की तारें भी काट दी, ताकि उनके अंदर घुसने पर कोई अलार्म वगैरह न बजे। इसी वजह से वारदात का इलाके में किसी को पता नहीं चल पाया।
पुलिस को शक है कि इस मामले में कोई ऑफिस का कर्मचारी भी मिला हो सकता है। ऐसा न होता तो लुटेरों को इतना ज्यादा कैश होने और अंदर घुसने से लेकर दूसरी तमाम बातों की जानकारी नहीं होती।
लुधियाना में लूट से जुड़ी ये खबरें भी पढ़ें:-
लुधियाना में आधी रात को 7 करोड़ की लूट: 10 लुटेरे ATM कैश कंपनी के ऑफिस में घुसे, स्टाफ को बंदी बनाया; वैन भी ले गए
लुधियाना में 7 करोड़ से अधिक की लूट हो गई। देर रात 2 बजे 10 बदमाश हथियार लेकर राजगुरू नगर में ATM में कैश जमा करने वाली CMS सिक्योरिटी कंपनी के ऑफिस में घुसे। यहां तैनात 5 सिक्योरिटी गार्डों को उन्होंने बंदी बना लिया (पूरी खबर पढ़ें)
लुधियाना में 7 करोड़ लूट की 'परफेक्ट प्लानिंग': 11 करोड़ कैश चेस्ट में नहीं; सेंसर तार-CCTV, सिर्फ 5 गार्ड... लुटेरों को सब पता था
लुधियाना में ATM कैश कंपनी से 7 करोड़ की लूट को 'परफेक्ट प्लानिंग' से अंजाम दिया गया। लुटेरों को न केवल गार्ड की संख्या मालूम थी बल्कि अलार्म सेंसर वाली तार तक पता थी। यही नहीं, कैश कहां है? उसकी भी इन्फॉर्मेशन थी। इससे शक जताया जा रहा है कि कंपनी का ही कोई आदमी इनसे मिला हुआ हो सकता है (पूरी खबर पढ़ें)